
Folyadékütéses állapot szimulációja

A mélyszivattyús berendezés rövid leírása és a folyadékütéses állapot jellemzését követően ismertetésre kerül egy új matematikai módszer annak szimulációjához. A leírás részletesen kitér a megoldási sémára, a diszkretizációra, valamint a kezdeti és peremfeltételek megadására. A dinamika peremfeltétel megadása különös figyelemben részesül, ugyanis ez okozza a legnagyobb nehézséget a probléma megoldásában.
A numerikus szimuláció eredménye egy elmozdulás mező a rudazat mentén, amely a szivattyúzási ciklus folyamán folyamatosan változik. Ez nyers adatnak számít, amely további kiértékelésre szorul. Legelőször a terhelések kerülnek kiszámításra a rudazat mentén az idő függvényében. Ezt követően könnyen kiszámíthatóak a szerviztényezők, valamint észlelhető a kihajlás veszélye a rudazat alján. A kapott szivattyúzási diagramokból könnyen számítható a hasznos és a bevitt energia, valamint az ebből adódó hidraulikus hatásfok. A közlőművön jelentkező nyomatékok valamint a ciklikus terhelési tényező a simarúd terheléséből számítható.
A kiértékelés ismertetése után a folyadékütésnek a különböző üzemi jellemzőkre gyakorolt hatása kerül kivizsgálásra. Az eredmények tekintetében elmondható, hogy a folyadékszint a szivattyú mozgásterének felső egyharmadában nem okoz problémákat, viszont ez alatti szintje nem ajánlott.



